Á mvús awú Ehub, ńdɔ̄ bɔ́n bə́ Ísraɛ̂l bə́ ngábad tádī naa bâbɔ é dzam á nə̄ ábē á mís mə́ Ńtondôbə. 2Ńdɔ Ǹtondôbə a ngávə́ bɔ̄ á mɔ́ mə́ Yavîn, ǹkúkúmá yā Kanǎŋ, yǎ ā dzóege á Hatsor; ǹdzóe yǎ ńsāmbá bítá wōé á ngábə́ Sisera, yǎ á ngábə́ tɔá á Haroshet Góim. 3Ńdɔ̄ bɔ́n bə́ Ísraɛ̂l bə́ ngáyón á mís mə́ Ńtondôbə; amú Yavîn a ngábə́ á bələ́ bīkálíg bikie miǹtɛd ebǔl, ǎ ngatíbili bɔ́n bə́ Ísraɛ̂l m̀faŋ étíbílí á táŋ mim̀bú mə̄wóm mə́bɛ̄. 4Abǒg tē ńdɔ Débora, profɛ́d miníngá, ńgál Lapidot a ngábə́ ńtsíg ǹtól á Ísraɛ̂l. 5Ǎ kadəgə tɔbɔ álēn Débora á sí á zāŋ Rama ai Bétɛl, á ńkǒl Efraím; bɔ́n bə́ Ísraɛ̂l bə́ tiege bə kələ ábə̄ nyé nə́ á tsíg bɔ́ mə̄dzó. 6Ńdɔ a ngálóm lóē Barák mɔ́n Avinoam á Kɛdesh yǎ Neftalí, nyé ai nyé nâ: “Yə Ǹtondôbə, Zambá Ísraɛ̂l, a ndzí kig wa béndē naa, “Kələ́g, ḿfág yā ǹkǒl Tabôr, ó nɔŋ bod bakúda awômo á bɔ́n bə́ Neftalí ai á bɔ́n bə́ Zabulón ? 7Mayi dudǔ Sisera, ǹdzóe ǹnén yǎ ńsāmbá bítá Yavîn ná, á zu tóban ai wa óswé Kishôn ai bikálíg bíé ai miǹsámbá míé; mayi nyé və̄ á mɔ́ móe.” 8Barák nyé nâ: “Ngə́ wazu ai ma, mə kə́ə́; hədá ngə́ wāzǔ kig ai ma, ma təge kə amú māyə̌m kig ámōs éngəlɛs Ǹtondôbə ǎ yi bɔ̌ naa mə́ dɔ.” 9Nyé nâ: “Mayi á fɔ̄ɔ̄ kə, bíā wa; hədá é zēn wāyi kə yǎyǐ kig bɔ ású ólugú woe, a mɔ́ mə́ mīníngá ńgɔ Ǹtondôbə ǎ yi və́ Sisera.” Ńdɔ Débora a ngákódō á sí bân Barák bə́ ngakə á Kɛdesh. 10Ńdɔ Barák á ngálóe Zabulón bân Neftalí á Kɛdesh; bod bakúda awômo bə́ ngákə̄ bâtoŋ nyé, ńdɔ Débora a ngábɛ́d ai nyé fūfulu. 11Heber, mǎn Kenít á ngákân ai ndá bod Káin ai ebəgá bɔ́n bə́ Hobab, ǹkiɛ́ fām Mósɛs, a ngálóŋ ébə̌m dzíé babi ai abǎŋ yā Tsaanáim babi ai Kɛdesh. 12Á wóg Sisera a ngáwóg fwé naa Barák mɔ́n Avinoam a bɛ́d yǎ á ńkǒl Tabôr.